กลุ่มโรงแรมกำไรฟื้นไตรมาส2
MINTโตตามการท่องเที่ยวเอราวัณแชงกรีลาตัวเลขดี
10 ส.ค. 2555

MINTโตตามการท่องเที่ยวเอราวัณแชงกรีลาตัวเลขดี
กลุ่มโรงแรมกระเตื้องขึ้นตามการท่องเที่ยว MINT กำไรพุ่ง แชงกรีลาและเอราวัณขาดทุนลด
น.ส.ไตรทิพย์ ศิวะกฤษณ์กุล ประธานเจ้าหน้าที่การเงินส่วนกลาง บริษัท ไมเนอร์ อินเตอร์เนชั่นแนล (MINT) เปิดเผยว่า บริษัทมีกำไรสุทธิ 364 ล้านบาทในไตรมาส 2 ปี 2555 เพิ่มขึ้น 30% จากช่วงเดียวกันของปีก่อน แต่ลดลง 71% เทียบไตรมาสแรกปีนี้ ส่งผลให้ครึ่งแรกปีนี้ บริษัทมีกำไรสุทธิ 1,639 ล้านบาท เพิ่มขึ้น 49% จากช่วงเดียวกันของปีก่อน
ในไตรมาส 2 ธุรกิจส่วนใหญ่ดีขึ้นเทียบช่วงเดียวกันของปีก่อนตามการฟื้นตัวของธุรกิจท่องเที่ยว แต่ลดลงเทียบไตรมาสแรกเพราะเป็นช่วงนอกฤดูกาลท่องเที่ยวและยอดขายอสังหาริมทรัพย์ลดลง
บริษัทได้ลงทุน 3,000 ล้านบาท เข้าซื้อ 77 วิลล่า ของบุณฑริกา วิลล่า แอนด์ สวีท จ.ภูเก็ต ที่จะเปิดตัวอีกครั้งภายใต้แบรนด์ อนันตรา รีสอร์ท ในปีหน้าและจะพัฒนาโครงการที่อยู่อาศัยระดับบนใหม่บนพื้นที่ 32 ไร่
นายไกรลักขณ์ อัศวฉัตรโรจน์ รองกรรมการผู้จัดการ บริษัท ดิเอราวัณ กรุ๊ป (ERW) แจ้งว่า ไตรมาส 2 ปี 2555 บริษัทมีกำไรสุทธิ 4 ล้านบาท ลดลง 99% จากช่วงเดียวกันของปีก่อน ส่งผลให้ครึ่งแรกปีนี้มีกำไรสุทธิ 103 ล้านบาท ลดลง 84% จากช่วงเดียวกันของปีก่อน
สำหรับผลการดำเนินงานที่ลดลงเกิดจากการปรับปรุงห้องพักของโรงแรม แกรนด์ไฮแอท เอราวัณ ที่เริ่มตั้งแต่เดือน มี.ค. 2555 โดยจะใช้เวลาปรับปรุงตั้งแต่ปีนี้จนถึงปี 2557 โดยห้องพักส่วนแรกจะพร้อมให้บริการในไตรมาส 3 ปี 2555
สำหรับโรงแรมเมอร์เคียว สยาม และ ไอบิส สยามกรุงเทพฯ คาดว่า จะเปิดดำเนินการไตรมาส 4 ปีนี้
ด้านส่วนขยายโรงแรม ฮอลิเดย์อินน์ พัทยา คาดว่า จะเปิดบริการไตรมาส 4 ปี 2557 และโรงแรมเมอร์เคียว พัทยา คาดว่าจะเปิดไตรมาส 4 ปี 2557
นางภาวิณี มีนสุข กรรมการและเลขานุการ บริษัท โรงแรมแชงกรีลา (SHANG) แจ้งว่า งวดไตรมาส 2 ปี 2555 บริษัทมีผลขาดทุนสุทธิ 12 ล้านบาท ขาดทุนลดลง 70% จากช่วงเดียวกันของปีก่อนบาทส่งผลให้ครึ่งแรกปีนี้มีกำไรสุทธิ 46 ล้านบาท พลิกจากขาดทุนสุทธิ 23 ล้านบาท จากช่วงเดียวกันของปีก่อน
ทั้งนี้ ขาดทุนที่ลดลงเกิดจากผลประกอบการโรงแรมแชงกรีลา กรุงเทพฯ ที่มีกำไรเพิ่มขึ้น ขณะที่โรงแรมแชงกรีลา เชียงใหม่ ขาดทุนเพิ่มขึ้น
นักวิเคราะห์บริษัทหลักทรัพย์ (บล.) ดีบีเอสวิคเคอร์ส คาดว่า ธุรกิจโรงแรมของ MINT จะเติบโตอย่างมีนัยสำคัญ อันเป็นผลจากธุรกิจท่องเที่ยวกลับมาแข็งแกร่ง เนื่องจากไทยยังมีแรงดึงดูดในเชิงการท่องเที่ยว
ไตรมาส 2 ที่ผ่านมา ยอดนักท่องเที่ยวเพิ่มขึ้น 11% จากช่วงเดียวกันของปีก่อนเป็น 4.9 ล้านคน และคาดว่า จะยังดีในส่วนที่เหลือของปีนี้
ดังนั้น จึงคงคำแนะนำซื้อหุ้น MINT โดยให้ราคาพื้นฐาน 20.50 บาท และจัดว่าเป็นตัวเลือกที่ดีในหุ้นกลุ่มอุปโภคบริโภคและท่องเที่ยวเพราะมีการเติบโตของกำไรที่น่าสนใจ และมีราคาถูกที่สุดสำหรับหุ้นกลุ่มท่องเที่ยว